La Generalitat de Catalunya ha dipositat aquesta tarda a una notaria un xec de 5 MEUR a favor d'Hisenda. Segons el rector de la UdG, Sergi Bonet, aquest era el pas que faltava per poder signar davant de notari un acord que desencalli el concurs de creditors. El secretari d'Universitats, Arcadi Navarro, ha assegurat que era un pas "innecessari" i ha recordat que dimarts al matí es va aprovar un acord de Govern per autoritzar un crèdit per valor de 5 MEUR. "És ridícul que l'Estat digui que els acords de Govern no valen, això vol dir que els del Consell de Ministres tampoc?", s'ha preguntat Navarro. El secretari d'Universitats ha remarcat que la Generalitat no és patrona del parc i que, no obstant això, "sempre ha estat compromesa amb salvar-lo". A més, apunta que en cap moment se'ls ha demanat per escrit que fessin l'aportació econòmica en efectiu. Per a la Generalitat, les exigències de l'executiu espanyol estan barrejades amb temes polítics. "El govern espanyol no separa la situació del parc de la del país", ha dit Navarro. Una opinió que comparteix el delegat del Govern a Girona: "Si el parc fos a Àvila això no passaria", ha manifestat Acció-reacció. Dimarts al vespre el rector i president del patronat del Parc de la UdG, Sergi Bonet, demanava a la Generalitat que diposités un xec davant de notari per poder arribar a un acord amb l'Estat i salvar el complex de la liquidació. Poques hores després, el secretari d'Universitats, Arcadi Navarro, ha viatjat a Girona i ha anunciat que el taló ja s'ha presentat.  A iniciativa del delegat del Govern, el secretari s'ha reunit amb alguns dels patrons per explicar la situació a poques hores de la junta de creditors (a la reunió no s'ha convidat ni representats de la direcció del complex ni tampoc de la universitat). Navarro ha criticat que ningú abans els havia informat per escrit que l'aportació s'havia de fer via un taló i que ho van saber tot just ahir a la tarda quan els va trucar el rector, Sergi Bonet. En canvi, Bonet sosté que les condicions de l'Estat han estat "clares des del primer moment.  El secretari d'Universitats, a més, ha criticat durament l'Estat. Assegura que és una "paradoxa" que es demani al Govern que aporti un xec si no hi ha cap document escrit on això s'especifiqui. També justifica que l'acord de Govern on s'autoritza a Avançsa a atorgar un préstec de 5 MEUR a l'ICRA per comprar el 65% de l'edifici "té validesa jurídica". Per això, considera "inacceptable" que l'Estat no ho tingui en consideració i els demani que facin una aportació a través d'un xec bancari. "Creiem que és innecessari perquè ja vam certificar un acord de Govern que complia les condicions necessàries", ha manifestat el secretari, que ha volgut deixar clar que la Generalitat ha estat compromesa amb la salvació del parc. "Tot i no ser patrons del parc, aquesta ha estat sempre la voluntat del Govern, salvar el parc no només per benefici de Girona sinó per tot Catalunya i el món", ha reblat.  Crítiques a la gestió de l'Estat Malgrat que la Generalitat ha fet el pas que exigia l'Estat (sempre per boca del rector), els representants de la conselleria i de la delegació del Govern a Girona s'han mostrat molestos per l'actitud de l'executiu espanyol. Consideren que s'ha menystingut un acord pres pel Govern i que no s'han clarificat des d'un bon principi les condicions. "Ningú ens ha dit res formalment ni per escrit i ara resulta que un acord de Govern no val, això vol dir que tampoc serveixen els que pren el Consell de Ministres", s'ha preguntat Navarro.  El procés hi ha influït, segons la Generalitat Des de la Generalitat, asseguren hi ha d'altres condicionants en l'actitud de l'executiu espanyol. Obertament afirmen que factors com el procés independentista o que el president Carles Puigdemont sigui de Girona hi ha influït. "Si el parc fos a Àvila això no passaria", ha dit el delegat del Govern  a Girona, Eudald Casadesús, que després ha anat més enllà. "Ja no a Àvila, si fos Tarragona tampoc hauria passat això, però clar, el president de la Generalitat és d'on és", ha dit. "Hem de creure Rajoy quan promet de veu 4.000 MEUR en infraestructures a Catalunya però un acord de Govern de la Generalitat per comprar l'ICRA no serveix", ha afegit, amb ironia.  El secretari d'Universitats també s'ha pronunciat en aquest sentit. "El govern espanyol no separa la situació del parc de la situació política del país, com tampoc ho separa del corredor del mediterrani o del pagament a les farmàcies", ha declarat. A més, Navarro creu que el rector, Sergi Bonet, ha tractat amb l'Estat "de manera innocent" i no ha tingut en compte "que les circumstàncies polítiques actuals compten".  Ara, un cop la Generalitat ha dipositat el xec caldrà que en les properes hores se signi un acord davant de notari per aportar, en efectiu, 13,8 MEUR. Si aquest pas es fa abans de les deu del matí de dijous, i compta amb el vistiplau de l'Estat, tot apunta que el conveni davant del jutge es signarà sense més problemes.

Summary: La Generalitat diposita davant de notari el xec de 5 MEUR per salvar el Parc UdG però critica que era "innecessari"


Més de 150 persones s'han concentrat aquest dissabte a la tarda al centre penitenciari de Mas d'Enric, al Catllar, per denunciar l'empresonament de dos dels cinc detinguts dijous a la nit arran dels aldarulls a Tarragona. D'aquesta manera, els manifestants han donat suport als familiars poques hores després que el jutjat d'instrucció número 1 de Tarragona en decretés presó provisional comunicada i sense fiança. Els joves estan acusats de desordres públics. Durant la protesta s'ha cridat proclames de "llibertat" i s'han interpretat cançons reivindicatives, com l'Estaca. Els portaveus de la CUP i de Junts per Tarragona a l'Ajuntament, Laia Estrada i Dídac Nadal, respectivament, també s'han sumat a la protesta i han demanat l'alliberament dels empresonats.

Summary: Més de 150 persones es concentren a Mas d'Enric per denunciar l'empresonament de dos joves de Tarragona


L’opera de Puccini ‘Manon Lescaut’ arriba al Gran Teatre del Liceu de Barcelona del 7 al 22 de juny amb el debut del director d’escena italià, Davide Livemore, i el mestre Emmanuel Villaume. Aquesta coproducció entre el Teatre Liceu, el Teatre di San Carlo de Nàpols i el Palau de les Arts Reina Sofía de València està ambientada en el context de la creació de l’obra i la immigració de principis del segle XX a Ellis Island. Així mateix, aquest muntatge comptarà amb un repartiment “de luxe” amb les sopranos Liudmyla Monastryrksa i Maria Pia Piscitelli, que encarnen a Manon, i els tenors  Gregory Kunde, Jorge de León i Rafel Dávila amb el paper de Des Grieux, així com l’Orquestra i el Cor del Liceu. Segons, la soprano, Maria Pia Piscitelli amb aquesta obra el públic ha de sortir fent-se preguntes "com qui som o on anem com a una tragèdia grega en la que, a més, hi ha una denuncia social del tractament de la dona en aquell context". Aquesta drama líric, dividit en quatre actes, va ser estrenada al Teatro di San Carlo de Nàpols al 2017 i narra l’ascensió i caiguda de la cortesana Manon, una jove que junt al seu enamorat, Des Grieux decideix fugir del convent on el seu pare l’havia ingressada. Posteriorment és obligada a emparentar-se en un banquer que la fa viure plena de luxes però en una vida frívola. Finalment és detinguda i condemnada al exili al desert nord-americà on mor pobra, però enamorada del seu primer amor. Malgrat, la historia Livermore va voler canviar-la temporalment, així com alguns dels seus escenaris al final de l’opera.  A més a la roda de premsa, Livemore ha explicat que l’inici de l’obra es trasllada fins al dia del tancament de Ellis Island, al 1954, on un home vell demana a la policia cinc minuts abans de que es tanqui per poder fer memòria dels records. “Durant aquests cinc minuts virtuals passa tota l’aventura de l’opera" de Manon, ha afegit el director d’escena.   D’altra banda, el tenor, Gregory Kunde, ha reconegut que hi és la seva obra favorita de Puccini, a més de ser “emocionant, bonica i increïble”. També ha indicat que el final del darrer acte, quan Manon mor, a ell com a intèrpret se li escapin les llàgrimes i s'emociona quan ho pensa. Pel que fa al personatge de Manon, la soprano Piscitelli ha explicat que el seu personatge evoluciona psicològicament al mateix temps que la veu, que en un primer moment serà més senzill fins arribar al duet on hi haurà una vocalitat més profunda.


Un bomber ha resultat ferit greu en caure de l'autoescala quan participava en l'operatiu per apagar un incendi en una grua que ha tingut lloc aquesta tarda al moll de Castella de Tarragona, segons han informat des del Port. Els Bombers han confirmat que l'agent dels Bombers ha estat ingressat a l'hospital Joan XXIII amb una lesió a l'esquena. El mateix cos ha informat que després de les primeres avaluacions mèdiques, no es tem per la seva mobilitat. El foc ha començat cap a un quart de set de la tarda quan la grua operava cereals i farines del vaixell Geneva Star. Cap a dos quarts de deu de la nit s'ha donat per extingit. El conductor de la grua ha resultat il·lès. Des del Centre de Control i Vigilància (CCV) s’ha dirigit l’emergència d’acord amb el Pla d’Autoprotecció del Port de Tarragona (PAU) que ha mobilitzat Bombers del Parc Químic, Bombers de la Generalitat, Activa Mutua, SEM i Policia Portuària.  Capitania Marítima i Salvament Marítim (SASEMAR) també han intervingut en aquesta emergència, així com efectius de la Guàrdia Civil. En el transcurs de les tasques de salvament del gruista, el bomber, del Parc de Tarragona, ha resultat ferit en caure per l'autoescala fins al terra. Una ambulància del Sistema d'Emergències Mèdiques (SEM) l'ha evacuat a l'hospital Joan XXIII.

Summary: Un bomber ferit greu durant les tasques d'extinció de l'incendi d'una grua al moll de Castella de Tarragona


La consellera d'Agricultura, Ramaderia, Pesca i Alimentació, Meritxell Serret, i el conseller d’Interior, Jordi Jané, han assegurat aquest dilluns al Parlament que la campanya forestal que comença la setmana que ve és de risc "moderat" gràcies al fet que les pluges de la primavera han contrarestat en part la sequera de l'hivern. Tot i així, no descarten que si aquest mes de juny no plou gaire la campanya sigui "complicada".  El conseller d'Interior, Jordi Jané, ha alertat que no es pot abaixar la guàrdia, malgrat que la valoració del 2015 va ser positiva tot i les condicions meteorològiques adverses, ja que el juliol va ser el segon més càlid des que hi ha registres històrics. La del 2015 va ser una campanya forestal amb poca pluja i calor forta, amb 509 incendis que van afectar un total de 1.771 hectàrees, de les que 1.293 van ser a Òdena (Anoia) a finals de juliol. Els Bombers de la Generalitat van fer 17.900 actuacions, de les quals 1.801 van ser per incendis de vegetació. Sobre l'origen dels incendis, el 42% van ser negligències, el 23% intencionats, el 14% d'origen desconegut, el 13% van ser accidents i el 9% van ser d'origen natural. Per aquest 2016, Jané ha recordat que Barcelona va batre rècords amb 86 dies seguits sense pluja, i per això no es descarta una campanya forestal "complicada". Segons Serret, el risc és "moderat", ja que l'hivern ha estat sec, però la primavera ha estat plujosa. Tot i així, la mitjana de precipitació serà inferior a la d'altres anys. El risc més elevat serà al litoral i prelitoral, on el dèficit hídric és més elevat. Si aquest mes de juny plou, la campanya pot ser bona, com la del 2014 i 2015, però si no plou, es poden produir grans incendis com l'any 2012, amb el gran incendi de l'Empordà. Des del Departament d’Interior ja fa anys que s’insisteix en la desestacionalització del risc d’incendi forestal, un fet que es produeix sobretot a l’arc mediterrani, agreujat pel canvi climàtic. Tot i que és a l’estiu quan la sequera eleva sovint el risc d’incendi forestal, cal tenir en compte que aquest risc també es pot produir en períodes de sequera fora del període estival, també durant l’hivern.   Els Bombers de la Generalitat han constatat que els incendis cremen amb més intensitat de la què caldria esperar, si tenim en compte la meteorologia. Segons el conseller, ara mateix hi ha una “memòria de sequera acumulada” a la vegetació, que condiciona el comportament dels incendis en aquests moments.   El conseller ha explicat que els Bombers de la Generalitat estan fent un seguiment exhaustiu del comportament de cadascun dels incendis forestals i de vegetació en els quals treballen. A més, estan estudiant a fons incendis forestals recents d’altres zones de l’arc mediterrani amb els diferents cossos de Bombers: Aragó, València, França i Balears.   Aquesta campanya forestal estarà 100% desplegada entre el 15 de juny fins el 15 de setembre, tot i que en els períodes anteriors i posteriors els efectius s’incorporen i es retiren progressivament en funció del risc. El pressupost és de 16,1 milions d'euros, un 4,8% superior al 2015, amb un augment de l'1% en les retribucions de personal i amb una previsió d’un major nombre de dies de contractació. Per exemple, els contractes dels auxiliars forestals que eren de 66 o 77 dies, passen tots a 92 dies (3 mesos), així com els operadors de control  que també han passat de 3 mesos a 5 mesos.   A banda dels 4.929 efectius humans habituals, es contractaran 845 persones més. Funcionaran 52 punts de guaita i 31 mitjans aeris propis, a més de 5 cedits pel Ministeri d'Alimentació i els possibles de la Unitat Militar d'Emergències (UME). Hi haurà 77 vehicles d'intervenció, funcionaran 72 parcs de bombers funcionaris, 76 de voluntaris i 4 d'estiu. A més, s'ha millorat la coordinació amb les ADF, amb la localització per GPS dels seus vehicles i millores en les comunicacions a través de la xarxa Rescat. Per últim, ha anunciat un contracte de rènting per adquirir, mantenir i renovar 4.250 vestits d'actuació dels bombers en els propers vuit anys, contracte valorat en 7,8 milions d'euros.   El conseller d’interior ha assegurat que abans d'agost presentarà al Parlament un pla estratègic de recursos humans i materials per als Bombers fins el 2020. A banda de millores en parcs de bombers, el març del 2015 es va fer l’adjudicació del contracte per l’arrendament amb opció de compra de 4.225 vestits d'intervenció, incloent-hi la neteja, el manteniment i les reparacions destinats al cos de Bombers, amb un cost de 7,8 milions durant 8 anys. Segons el conseller, la previsió és que  tots els bombers disposin dels nous equips al primer trimestre del 2017. Així, l'actual color bordeus se substituirà pel mostassa, i la camisa serà substituïda per un polo. Protecció Civil El dispositiu de Protecció Civil contempla la incorporació de dos operadors al Centre de Coordinació Operativa de Catalunya CECAT. Tècnics de de Protecció Civil es desplaçaran als municipis on s’hagi decretat una emergència greu, especialment quan hi hagi afectats en forma d’evacuats o similars, per facilitar la coordinació dels cossos d’intervenció, garantir l’atenció a les persones i garantir el suport logístic. La Unitat Mòbil de Protecció Civil serà desplegada quan escaigui per a tasques de Centre de Comandament Avançat (CCA) i suport als municipis.  Dins de les millores per enguany destaca l’actualització del procés de petició de mitjans externs als de la Generalitat, en cas de ser necessaris per afrontar un incendi, per part del CECAT, fent-lo més àgil i ràpid, així com el reforç del procediment d’informació als municipis i autoritats locals en cas de risc d’incendi o d’incendi declarat (s’informa a tots els municipis propers al focus de l’incendi, per exemple). S’ha actualitzat la informació que conté el Pla InfoCat i en particular la de masies, que actualment incorpora les dades tant de Bombers com de Mossos. Aquesta acció forma part del projecte SIGESCAT (Sistema d’Informació Geogràfica d’Emergències de Catalunya) que impulsa el Departament d’Interior. Aquest sistema permet un més eficaç avís d’una emergència per foc al telèfon d’emergències 112 de Catalunya i una millor localització de les cases aïllades de la zona. Agricultura La consellera ha destacat que en aquesta legislatura s’aprovarà i publicarà el Decret de prevenció d’incendis forestals, que refondrà i actualitzarà la normativa actual en prevenció d’incendis per fer-la més efectiva i adaptada a les necessitats actuals del territori. A més, s'ampliarà l'aplicació de noves tecnologies per a la prevenció d'incendis forestals en el màxim d'unitats que integren la gestió i es desplegarà el Cos d'Agents Rurals de manera progressiva per tenir els efectius necessaris i especialitzats al territori.   La consellera ha explicat que el pressupost per al 2016 és de 15,5 milions d'euros per a desenvolupar les actuacions orientades a accions de prevenció d’incendis. El dispositiu de prevenció del departament per aquest 2016 està format per 68 tècnics forestals que treballen tot l'any, més 38 persones de reforç a la campanya d’estiu, sobretot a les sales de control, a part dels 500 agents rurals i de les 7.600 persones voluntàries que integren les Agrupacions de Defensa Forestal (ADF). La consellera ha destacat “l‘esforç notable per mantenir la mateixa dotació de personal que l’any 2015 i es dota de personal extra a les sales de control dels Agents Rurals i al servei de prevenció d’incendis del Departament".   Pel que fa a les ADF, actualment a Catalunya n’hi ha inscrites al registre oficial 305, que agrupen 668 municipis, amb una superfície forestal de 1,75 milions d'hectàrees. El pressupost total previst per aquest any per a les ADF, per al seu funcionament, operativitat, i coordinació, és de 1,5 milions. La consellera ha qualificat de “moderat“ el perill d’incendi forestal en les dates actuals i que "l’activitat d’incendis d’aquest final de primavera es pot considerar habitual per l’època de l’any". Ha dit que “malgrat que les prediccions actuals de cara a l’estiu en general no assenyalen que aquest hagi de ser molt extremat, no es pot descartar que aquesta acabi sent una campanya complicada; en cas de manca de pluges raonables durant els propers mesos, les comarques on més ràpidament s’incrementarà el perill seran les del litoral i prelitoral on el dèficit hídric actual respecte la mitjana és més elevat".   La situació de les zones urbanes-forestals continua sent una de les principals preocupacions, per això un dels principals objectius és incentivar l’autoprotecció. Agricultura destina aquest any 500.000 euros d'ajuts per incentivar que els ajuntaments apliquin les mesures de prevenció d’incendis forestals a les urbanitzacions, els nuclis de població, les edificacions i les instal·lacions situades en terrenys forestals o dins la franja de 500 metres que els envolta, com estableix la llei.   Dins l’estratègia d’actuació global, el departament prioritza les actuacions forestals preventives en els Perímetres de Protecció Prioritària(PPP), zones identificades d’especial risc i on cal intensificar les actuacions de prevenció. En total, a Catalunya hi ha 22 plans redactats  i el pressupost destinat és de 900.000 euros el 2016 i 1,5 milions el 2017. Durant l’any 2015 i primer semestre del 2016 el Cos d’Agents Rurals ha realitzat 23.872 actuacions de prevenció en activitats i infraestructures generadores de perill i 131.509 expedients de tramitació de comunicacions i autoritzacions per activitats que comporten un perill d’incendi forestal. Els partits de l'oposició s'han queixat que els consellers no hagin aportat la documentació prèviament i han demanat millores en recursos humans i materials, així com prevenció, com la neteja del sotabosc o dels entorns de les urbanitzacions. Per la seva banda, Lluís Guinó, de JxSí, ha demanat a l'oposició que si vol ampliar partides pressupostàries retirin les esmenes a la totalitat dels pressupostos i negociïn quines partides cal augmentar. El diputat de C's, Jan Castel, li ha respost que si "retiren el camí a Ítaca" podrien negociar els pressupostos. Jané ha respost a tots que el pressupost encara és insuficient.

Summary: El Govern veu risc "moderat" d'incendi forestal aquest estiu però admet que la situació es pot "complicar"


Metges de Catalunya (MC) ha reclamat al nou ministre de Sanitat, el secretari d'organització del PSC Salvador Illa, que "compleixi una de les grans promeses electorals del programa acordat entre PSOE i Unides Podem" i incrementi els recursos destinats a salut fins al 7% del PIB estatal des d'ara i fins al 2023. MC aporta dades de l'OCDE del 2018 per subratllar que actualment Espanya hi inverteix un 6,2%, i que a Catalunya el percentatge baixa fins al 3,7%. El sindicat ha animat Illa a concertar amb les Comunitats Autònomes un nou finançament sanitari que reverteixi "d'una vegada per totes les retallades aplicades durant la crisi", i ha instat el nou ministre a impulsar un "pla per retenir el talent mèdic". Segons el sindicat mèdic, aquest pla s'hauria de basar en la "dignificació" dels llocs de treball i en una "disminució" de les càrregues laborals. Considera que d'aquesta manera els facultatius podrien atendre la població "amb les màximes garanties" i conciliar la vida laboral i personal. A banda, MC ha recordat a Illa que la sanitat espanyola "encara no disposa" d'un registre estatal de professionals sanitaris que "faciliti" la planificació dels recursos humans, "malgrat les promeses reiterades" dels seus antecessors en el càrrec. Finalment, el col·lectiu ha celebrat la voluntat del nou executiu estatal de garantir l'accés universal al sistema públic de salut, així com el propòsit de regularitzar l'eutanàsia i d'impulsar una llei de drets i garanties de la dignitat de la persona davant el procés final de la seva vida.

Summary: Metges de Catalunya reclama al ministre Illa que compleixi el compromís de destinar un 7% del PIB estatal a la salut


El secretari general de la UGT a Catalunya, Camil Ros, ha exigit aquest dilluns als partits polítics i governs que "ho facin com vulguin" però que es reuneixin discretament i que s'arrisquin per trobar una "solució política" al conflicte a Catalunya. En un esmorzar informatiu al Fòrum Europa Tribuna Catalunya, el sindicalista ha demanat a la classe política que mostri "sentit d'Estat", i ha matisat, "que cadascú agafi el país que li agradi". "Que es reuneixin i que no ho expliquin a ningú, menys declaracions, menys cartes i més reunions", ha etzibat. En aquest sentit, Ros ha posat el comunicat conjunt entre l'organització sindical que dirigeix, CCOO, Pimec i Foment del Treball com a exemple de "discreció". La compareixença del sindicalista s'ha produït una setmana després de la publicació de la sentència del procés i de la resposta ciutadana, amb mobilitzacions massives i aldarulls a les capitals catalanes. El líder sindical ha criticat la condemna del Tribunal Suprem als líders independentistes i ha lamentat especialment la pena a 12 anys de presó per l'exconsellera de Treball, Dolors Bassa, antiga companya seva. En relació amb el vandalisme, Ros ha assegurat que veu riscos de deteriorament de l'economia si es "cronifiquen" els "actes violents" però no si es produeixen mobilitzacions. Per aquest motiu, i ha demanat que es recuperin "espais transversals" de resposta ciutadana. Ros ha aprofitat l'esmorzar informatiu per enviar el seu "escalf" als ferits, i ha anomenat manifestants, periodistes i cossos de seguretat afectats. "Mai hi hauria d'haver hagut cap ferit, cap detingut, cap acte de violència", ha lamentat. Sobre la visita del president espanyol, Pedro Sánchez, a Catalunya d'aquest dilluns per donar suport als policies lesionats durant els aldarulls d'aquesta setmana, Ros ha considerat que hauria de visitar "tots els ferits". Durant set dies de protestes, el Servei d'Emergències Mèdiques (SEM) ha atès un total de 579 ferits arreu de Catalunya,  quatre dels quals han perdut la visió d'un ull. En total hi ha 14 hospitalitzats, d'ells molt greu a l'Hospital de Sant Pau.

Summary: Ros exigeix "sentit d'Estat" als governs i partits polítics per negociar "discretament" una solució política per Catalunya


Preocupació també al País Valencià pel futur dels trens regionals, rodalies i mercaderies que enllacen Vinaròs amb Tortosa o Tarragona. L'estudi informatiu per a la implementació de l'ample internacional entre Castelló i Tarragona no preveu estendre el tercer fil, que es va fer entre València i Castelló, i molts trens quedarien obsolets per circular sense ample ibèric. El grup Compromís presentarà la setmana vinent una bateria de preguntes a Foment per saber què passarà amb els combois que no s'adapten a la via estreta estàndard. Mentrestant no ha transcendit quina és l'oferta ferroviària que s'establirà per a Tarragona i l'Ebre i que aquest dijous discuteix Adif, Renfe i Territori. El portaveu de Compromís al Senat, Carles Mulet, ha avançat que amb l'inici de la nova legislatura a les Corts Generals, la setmana vinent, es demanarà als responsables de Foment que clarifiquin les previsions ferroviàries entre València, Castelló i Tarragona. Alertats perquè l'estudi Informatiu per la implementació de l'ample internacional entre Castelló i Tarragona descarta continuar implantant el tercer fil que es va fer entre València i Castelló, reclamen que se'ls resolguin "els dubtes i la confusió", que tot plegat està generant. Compromís apunta que l'aposta per l'ample europeu en exclusiva s'hauria pogut preveure abans de fer el tercer fil i adverteixen que només els actuals trens de llarga distància, que puguin canviar els eixos, hi podran circular. No serà així, si no es canvia tota la flota, amb els regionals, rodalies i la majoria de trens mercaderies, tot i que aquesta actuació els hauria de beneficiar. "No hi ha cap tren de rodalies o regionals a tot l'estat espanyol que sigui d'ample estàndard, ni adaptable. En el cas de Castelló, suposarà haver de convertir l'actual estació en un mega-espai on convisquin diverses amplades i trens i puguin sobreviure els dos models"; ha apuntat Mulet. "Ens estan venent que aquestes actuacions són per a mercaderies, però cal recordar que mentre no hi haja estacions intermodals ni es pot carregar ceràmica, ni cítrics, ni productes químics, ni cap mercaderia", ha afegit. Mulet ha qualificat la planificació "d'improvisada i de bunyol". El canvi a ample internacional també afectarà Tarragona i l'Ebre, ja que els trens que han de passar per Tarragona ciutat hi han de fer per ample ibèric i només l'actual Euromed podria circular amb ample de via europeu cap a l'estació d'alta velocitat del Camp de Tarragona. El Govern ja va anunciar que aquest servei podria deixar de tenir parada a l'Aldea, l'estació centrals de les Terres de l'Ebre, i la plataforma Trens Dignes advertia que el territori es pot quedar sense servei de trens de velocitat alta. Adif, Renfe i Territori Mentrestant, el Departament de Territori ha convocat aquest dijous Adif i Renfe per resoldre quina ha de ser la nova oferta de serveis ferroviaris a Tarragona i l'Ebre quan es posi en marxa, previsiblement en unes setmanes, la nova variant de Vandellòs. D'aquesta trobada, de moment, no n'ha transcendit encara cap informació.

Summary: Compromís tem pel futur del "tren tradicional" entre Vinaròs i Tortosa amb la implementació de l'ample internacional


Les víctimes d'abusos sexuals per part de professors dels col·legis Maristes s'han unit en una associació, anomenada Mans Petites, per tal de defensar els seus interessos, reclamar justícia i millorar l'atenció que reben. En un comunicat, la nova entitat diu que neix per fer sentir la seva veu "no escoltada" fins ara i recriminen als directius de les escoles Maristes que encara no s'hagin posat en contacte amb cap dels afectats. Lamenten també que els directius Maristes "no vulguin aclarir" ni anar al fons de tots els casos i que els seus advocats intentin que bona part dels abusos quedin judicialment prescrits. Així, els afectats diuen que les "ferides encara són obertes", i només es podran tancar amb un "acte de contrició pública, conjunta i unànime de tota la cúpula Marista", que reconeguin tots els casos, un per un, i demanin perdó, encara que ja hagin prescrit, perquè les "ferides emocionals" no s'han curat. També els recriminen que públicament l'escola es posi a la seva disposició però a la pràctica no hagin ofert cap ajuda psicològica o emocional, i es pregunten qui forma part de l'equip d'experts que l'escola diu que ha creat per aquest escàndol. La nova associació recorda que els Maristes "van fallar estrepitosament i de forma sistemàtica durant dècades". L'entitat està presidida pel pare del primer noi que va destapar els casos, i la directiva està formada per dues víctimes, un advocat i dos psicòlegs. 23 víctimes més són sòcies de l'entitat.

Summary: Les víctimes d'abusos dels Maristes constitueixen l'associació Mans Petites i demanen un acte de "contrició" a tota la cúpula escolar


Renfe ha apartat del servei el treballador que va proferir insults homòfobs a un usuari a l'estació de Plaça de Catalunya. La companyia pública ha exigit a l'empresa contractant de l'empleat implicat que el retiri. El president de l'Observatori Contra l'Homofòbia, Eugeni Rodríguez, ha celebrat l'actuació d'ofici de Renfe i les mesures que s'han pres sobre el treballador en qüestió. Els fets van passar el 18 de setembre, quan un revisor va insultar un passatger amb expressions homòfobes. Després de la denúncia de l'OCH, que es va reunir amb el responsable de Renfe a Catalunya, la companyia va anunciar que obriria un expedient informatiu sobre la qüestió.

Summary: Renfe aparta del servei el treballador que va proferir insults homòfobs a un usuari a l'estació de Plaça de Catalunya


Antonio Tejero, autor del cop d'estat de 1981, ha irromput aquest dijous a la concentració de franquistes al cementiri de Mingorrubio. Mig miler de persones l'han ovacionat i han corejat el seu nom, a més de proclames a favor de Franco. La premsa s'hi ha apropat i els manifestants l'han escridassada. S'han viscut moments de tensió amb els càmeres i els fotògrafs. La Policia Nacional ha decidit fer un cordó policial per separar la concentració dels mitjans de comunicació. També han apartat Tejero de la manifestació. El seu fill oficiarà una missa al cementiri durant la inhumació del dictador. Els concentrats criden consignes com 'Premsa manipuladora', 'Viva Franco' i altres crits contra Catalunya i l'independentisme.

Summary: Tejero irromp a la concentració de franquistes al cementiri de Mingorrubio


El PSC preguntarà per escrit al Govern perquè ha fet “publicitat institucional” de la conferència del president de la Generalitat, Carles Puigdemont, quan l’acte ha estat convocat “amb els logotips d’una formació política”. El portaveu adjunt dels socialistes catalans, Ferran Pedret, ha demanat que s’”esclareixi la naturalesa” de l’acte, així com el cost de la mateixa i s’ha preguntat perquè altres líders polítics catalans que també han fet conferències al Parlament europeu “no han comptat amb suport de publicitat institucional”. D’altra banda, la diputada Alícia Romero ha augurat que la CUP aprovarà els pressupostos per aquest any adduint “excuses” i ha preguntat a ERC “què està fent al Govern”.

Summary: El PSC reclama al Govern que expliqui perquè ha fet “publicitat institucional” de la conferència de Puigdemont


El Ministeri de Sanitat ha xifrat aquest dilluns al migdia en 15 els casos de coronavirus a Catalunya. Arreu de l'Estat el nombre de persones infectades s'enfila fins les 119 i l'autonomia amb més casos és Madrid, amb 32. El director del Centre de Coordinació d'Alerta i Emergència Sanitàries del Ministeri de Sanitat, Fernando Simón, ha afirmat en roda de premsa que per ara descarten canviar d'escenari i prendre mesures més dràstiques. Tanmateix, sí que valoren passar de la fase actual, de contenció, a una segona fase de mitigació a dues zones molt concretes, una a Madrid i l'altre al País Basc. Simón també ha descartat anul·lar actes multitudinaris, com la manifestació del 8-M, però ha demanat que s'extremin les mesures d'higiene. A més, Simón també ha recomanat que les persones amb simptomatologia no assisteixin a esdeveniments col·lectius. Pel que fa a la possibilitat de passar a la fase de mitigació a zones molt concretes on no s'ha detectat l'origen d'alguna infecció -a alguna àrea de Torrejón (Madrid) i Vitòria (País Basc) pel "risc de transmissió comunitària", Simón ha avisat que pot tenir un "impacte socioeconòmic important". Els 119 casos a l'Estat són 12 a Andalusia, 1 a Astúries, 2 a les Illes Balears, 7 a les Illes Canàries, 10 a Cantàbria, 3 a Castella-la Manxa, 3 a Castella i Lleó, 15 a Catalunya, 15 al País Valencià, 6 a Extremadura, 32 a Madrid, 1 a Navarra i 12 al País Basc.

Summary: El Ministeri de Sanitat xifra en 15 els casos de coronavirus a Catalunya i 119 a tot l'Estat


El Departament de Salut ha confirmat dos casos diagnosticats del virus Zika a Catalunya. Es tracta de dues dones sud-americanes d'entre 30 i 45 anys que no estan embarassades i que, després de viatjar als seus respectius països, a finals del 2015 se'ls va diagnosticar la malaltia. La clínica és lleu o, fins i tot, asimptomàtica. El Departament de Salut fa una crida a la calma perquè aquestes infeccions no representen un risc per a la salut pública de la població de Catalunya. Es tracta d'una malaltia que es transmet per la picada d'un mosquit i ara no és època d'activitat d'aquest insecte. Ara bé, sí que recomana a les dones embarassades que no viatgin a la zones afectades i, si igualment s'hi desplacen, que n'informin al ginecòleg per a les revisions prenatals.  Segons el Departament de Salut, els casos del virus Zika acostumen a resoldre's sense complicacions greus i les taxes d'hospitalització són baixes. Tot i això, pot provocar malformacions neurològiques en nounats de mares infectades durant l'embaràs. En alguns països amb brots actius també s'ha observat un increment de pacients amb complicacions neurològiques (síndrome de Guillain-Barré) que podrien estar relacionades amb la infecció.

Summary: Salut confirma dos casos lleus del virus Zika a Catalunya


L’audiència de les 137 publicacions de premsa comarcal catalana ascendeix a 1,1 milions de lectors mensuals (en paper) i més de 5 milions d’usuaris únics mensuals (capçaleres digitals). Així ho recull l’Estudi d’Audiència de la Premsa Comarcal presentat aquest divendres, del qual també es desprèn la fidelitat del consumidor d’aquestes publicacions: un 40% dels lectors del paper en són compradors, i el temps mitjà de lectura és de gairebé mitja hora. Enric Yarza, responsable de l’estudi elaborat per Audimedia, destaca la dinàmica “positiva” que indiquen aquestes xifres en un context difícil per a la premsa. La proximitat, els continguts “treballats” i la implantació territorial d’aquestes capçaleres expliquen -al seu entendre- la bona salut del sector. “L’avantatge de la comarcal és que explica allò que els altres no expliquen”, ha resumit en declaracions a l’ACN.  Amb la desaparició del binomi EGM-Baròmetre de la Comunicació i la Cultura l’any 2016, feia dos anys que el sector de la premsa comarcal no disposava de xifres d’audiència (globals) que permetessin calibrar-ne l’estat de salut. I encara que l’Estudi d’Audiència de la Premsa Comarcal presentat aquest divendres no fa comparatives respecte les darreres dades (segons Yarza, perquè la metodologia ha canviat i no seria correcte comparar-les), el president de l’Associació Catalana de la Premsa Comarcal (ACPC), Francesc Fàbregas, sí que s’ha atrevit a posar-les en perspectiva. Fàbregas s’ha mostrat satisfet pels nous indicadors d’audiència, i ha apuntat que malgrat viure “un moment convuls” de la premsa, les capçaleres comarcals no només han “mantingut” la seva audiència, sinó que l’han “incrementada”. “I això, sense tenir cap publicació a Barcelona ni a Tarragona capital”, ha destacat. Com Yarza havia apuntat, Fàbregas ha reiterat la singularitat de les capçaleres comarcals quant a la proximitat i dinamisme al territori per explicar la situació.  Equilibri paper-digital  La premsa comarcal catalana engloba 137 publicacions, 94 en format paper i 43 digitals. Segons l’estudi d’audiència, les primeres sumen 566.000 lectors diaris i 1,1 milions de lectors mensuals. Com a dada “novedosa”, apunta Yarza, l’informe inclou el nivell de fidelitat d’aquests lectors, un 40% dels quals no només consumeixen les capçaleres sinó que en són compradors o subscriptors. Quant al tipus de consum dels mitjans en paper, es destaca la lectura “tranquil.la” (un 45% llegeix des de casa) amb una mitjana de 28 minuts dedicats. I per gèneres i edats, el perfil de l’audiència del paper és “més masculí” i se situa majoritàriament entre els 35 i 55 anys En l’entorn digital, la premsa comarcal suma 5,1 milions d’usuaris únics mensuals (i 27 milions de pàgines vistes al mes), 175.000 seguidors a Facebook, 208.000 a Twitter i 35.000 a Instagram. A diferència del paper, el consum de mitjans digital és més paritari entre homes i dones, i també més jove, amb una mitjana d’edat de menys de 35 anys.  Per Yarza, un dels aspectes més positius és la subsistència de les capçaleres en paper tenint en compte la crisi general de la premsa escrita. “Quan fem la comparativa entre aquests i els digitals, veiem que el paper aguanta i el digital creix i es desenvolupa; això és una combinació molt bona”, sosté, que a més “trenca tòpics” respecte el futur del periodisme imprès.  Estudi d’Audiència de la Premsa Comarcal s’ha elaborat en base a un treball de camp amb 7.600 entrevistes telefòniques realitzades a població de 14 i menys anys de totes les comarques (menys el Baix Llobregat, Barcelonès i Tarragonès) entre el setembre i el novembre del 2018. A banda, l’univers de l’estudi han estat 45 publicacions diàries, setmanals, quinzenals, mensuals i ‘sites’ a Internet.

Summary: La premsa comarcal suma 1,1 milions de lectors mensuals en paper i 5,1 milions d’usuaris únics


Algerri (Noguera) preveu bones perspectives de públic pel que fa al nombre de visitants de la vuitena edició de ClickAlgerri, l'exposició de Playmobils de caire solidari que organitzen cada any pel Pont de la Puríssima. Enguany l'esdeveniment coincideix amb la primera edició de LleidaClick, la fira del click de la capital del Segrià. Tot i aquestes circumstàncies el seu director, Ignasi Puig, ha explicat a l'ACN no tenen "cap competència" entre festivals. "Ens coneixem i col·laborem", ha assegurat. Des d'Algerri, l'alcalde Miquel Plensa ha dit que "són coses que passen" i que els va sobtar la coincidència de les dues fires, però esperen que hi hagi "el màxim de gent" en els dos escenaris. De fet, Puig, parla de "cap de setmana temàtic del click" a les comarques lleidatanes. L'alcalde d'Algerri ha explicat que arribar a la vuitena edició vol dir que l'esdeveniment  "està més que consolidat" i que, en conjunt, tira endavant. Plensa ha puntualitzat que el matí de dissabte, el primer dia d'exposició, normalment és el moment "més fluix", "enguany hi ha més afluència que altres anys". En relació a la polèmica sorgida per la coincidència amb dates amb LleidaClick, Plensa ha dit: "Nosaltres fem la nostra i ells fan la seva". "Aquest és un cap de setmana molt adient i molt bo i això corrobora que nosaltres hem anat sempre en bona direcció", ha afegit. És més, l'alcalde ha desitjat que "hi hagi molta gent allà i molta gent aquí". Per la seva banda, l'organitzador de LleidaClick, Ignasi Puig ha afirmat que al pavelló 4 de Fira de Lleida "hi ha publicitat de ClickAlgerri" i que "si hi hagués algun element vinculat a la polèmica no estaríem fent publicitat de la fira d'Algerri". En aquest sentit, Puig ha destacat que "pensem i recomanem que la gent faci la ruta del Playmobil" passant per ambdós llocs. Puig també ha explicat que "tot i ser dues fires de la mateixa temàtica" tenen objectius diferents, tenint en compte que Algerri és una exposició de diorames, "no hi ha venda" i és solidaria, fet pel qual "recomanem molt la visita" i en canvi, la Fira proposa "un espai similar a un parc temàtic". "Ens coneixem, col·laborem i no hi ha cap relació de competència sinó de col·laboració mútua", ha puntualitzat. Entre les curiositats de vuitena edició de l'exposició a Algerri, Ferran Esteve, membre de l'associació Somos Clicks, ha destacat que un company apassionat del món del Playmobil vingut d'Alella (Maresme) ha portat els seus 'customs', fets a mà, de l'univers StarWars. Esteve, que ha muntat amb els membres de l'associació d'Algerri un dels 100 metres quadrats de diorames de l'exposició, ha explicat que només en el seu hi ha 600 peces. L'obra ha comportat tres mesos de planificació i un dia sencer de muntatge. Per la seva banda, Puig ha explicat que s'ha escollit Lleida per celebrar aquesta fira del Playmobil per tres raons: "perquè és una ciutat dinàmica amb activitats pel públic familiar, per la tradició firal i la presència d'un recinte amb condicions per esdeveniments de gran format i perquè des de l'empresa Esplay, que dirigeix ell mateix "molts dels col·laboradors són de Lleida, i volíem provar".  Al pavelló 4 de Fira de Lleida es poden veure vint diorames de gran format, prop de 6.000 figures, i cuatre diorames del concurs infantil. A més, LleidaClick compta amb una fira de col·leccionisme on es poden trobar segons Puig, "perquè es poden trobar complements i figures que no es troben en els circuits comercials convencionals". A més d'una zona lúdica que té "els únics tres inflables d'Europa" decorats amb motius de Playmobil, i també una zona de "creativitat".  Quant a l'assistència, l'alcalde d'Algerri  ha dit  que  l'any passat "vam passar de les 2.000 persones" i enguany esperem superar-ho. "És molt per Algerri", ha afegit Plensa. En el cas de la fira a Lleida, fins aquest dissabte, més de 3.500 persones han visitat el certament a la capital del Segrià.

Summary: Bones perspectives en la 8a exposició ClickAlgerri tot i la coincidència amb una fira similar a Lleida


L'Ajuntament de Sant Martí de Tous (Anoia) ha posat en marxa un servei d'abastiment i ajuda a domicili pels col·lectius més vulnerables i famílies confinades pel Covid-19. La mesura, explica el consistori a través d'un comunicat, arriba després que s'hagin detectat els primers casos. "Pocs i lleus", apunten. De moment tan els infectats  com els contactes més propers són a casa. El servei d'abastiment està coordinat per la regidora de Salut i compta amb un grup de voluntaris que es posen al servei d'aquestes persones per garantir l'avituallament de productes bàsics i fer un seguiment personalitzat via telefònica de l'estat de salut d'aquests veïns i veïnes. En paral·lel, des del consistori recorden que la capital de l'Anoia està confinada i que els veïns i veïnes que hi anaven per atenció mèdica, en cas d'urgència, es poden desplaçar al CAP de Santa Coloma de Queralt. El consultori mèdic de Tous seguirà obert als matins. Recorden que, en tots dos casos, són serveis d'urgència i és necessari que truquin abans d'anar.

Summary: Sant Martí de Tous detecta els primers casos i activa un servei d'ajuda a domicili per persones vulnerables o confinats


Els Mossos d'Esquadra de la comissaria de Nou Barris de Barcelona van detenir dilluns, 14 de novembre, una dona de 58 anys i de nacionalitat espanyola, per simular set robatoris per cobrar de la companyia asseguradora. La investigació es va iniciar el mes d'agost, quan l'arrestada va presentar una denúncia per un robatori amb força a interior del seu domicili. Els investigadors van detectar indicis que apuntaven a una possible simulació i van descobrir que anteriorment havia denunciat sis robatoris amb violència i intimidació més per cobrar. En total l'asseguradora havia indemnitzat a la denunciant amb més de 4.000 euros i encara tenia pendents d'abonar 2.300 euros d'algunes de les reclamacions que havia fet anteriorment. La investigació es va posar en marxa el mes d'agost, quan la dona va presentar una denúncia per robatori amb força a interior de domicili. La denunciant –que disposava d'assegurança de la llar- va explicar que li havien forçat la porta i que li havien sostret diners en efectiu, joies, roba, televisors, un ordinador i diferents aparells electrònics. Després de realitzar la inspecció ocular del pis, la policia científica va corroborar que no podia determinar la forma d'accés al domicili. A més, els investigadors van detectar indicis que apuntaven a una possible simulació, fet que va prendre més força gràcies a les informacions aportades per la companyia asseguradora. Arran d'això, els agents van estudiar altres fets denunciats durant els darrers anys i pels quals la dona havia cobrat indemnitzacions. Els policies van determinar que les sis denúncies anteriors que havia presentat per diferents robatoris amb violència i intimidació eren falses i tenien com a única motivació realitzar un frau per cobrar de la companyia asseguradora. Aquestes denuncies prèvies eren, majoritàriament, per robatoris a la via pública, on la dona exposava que uns desconeguts l'havien abordat i, en alguns casos, agredit per robar-li les seves pertinences. El suposat 'modus operandi' dels autors sempre era similar: dues o tres persones abordaven la dona a la via pública i la robaven empentant-la o intimidant-la amb una navalla. A més, la dona fins i tot presentava informes mèdics de lesions. El gruix de les indemnitzacions que la companyia asseguradora va abonar a la dona superen els 4.000 euros tot i que encara hi ha pendents d'abonar 2.300 euros d'algunes de les reclamacions que va efectuar. La detinguda ha quedat en llibertat amb càrrecs.

Summary: Detenen una dona per simular set robatoris per cobrar de la companyia asseguradora


La plataforma Stop Discriminació Granollers – Centre ha tornat a reclamar un pas per a persones amb mobilitat reduïda en aquesta estació de Renfe de la ciutat, en obres des de fa mesos.  El col·lectiu assegura que tot i que s'han reobert els passos subterranis i s'ha desmuntat l'estructura metàl·lica que va habilitar-se perquè els usuaris poguessin creuar les vies mentre es remodelaven els passos inferiors, "els ascensors promesos encara no funcionen".  En aquest sentit lamenten que tot i que s'han dut a terme diverses concentracions de protesta, Renfe no els hagi donat cap resposta. Per aquest motiu han traslladat la situació al Síndic de Greuges i han anunciat que estan "explorant" la possibilitat de denunciar la situació davant els tribunals corresponents.  La passarel·la metàl·lica amb 160 esglaons de pujada i de baixada que Renfe va instal·lar aquest estiu a l'estació perquè els vianants poguessin creuar d'una via a l'altra mentre es remodelava el pas inferior,  ja ha començat a retirar-se. La previsió és que els ascensors puguin estar operatius el proper mes de novembre. Mentrestant, les persones amb mobilitat reduïda hauran de seguir fent servir l'estació de Les Franqueses, que sí que està totalment adaptada.

Summary: El col·lectiu Stop Discriminació Granollers-Centre torna a demanar un pas per a usuaris amb mobilitat reduïda a l'estació


L'Ajuntament de Girona ha aprovat aquest divendres a la tarda els pressupostos municipals per al 2020 amb els vots de l'equip de govern (JxCat) i el suport de Guanyem Girona. La regidora d'Hisenda, Maria Àngels Planas, ha destacat que de cara a l'any vinent han "prioritzat el dia a dia de la ciutat i el seu benestar". Per la seva banda, el portaveu de Guanyem, Lluc Salellas, ha afirmat que l'acord era per "afrontar els reptes més urgents" i ha culpat a ERC de no haver donat suport al govern d'esquerres que volien liderar. Per contra, la resta de grups a l'oposició ha votat en contra dels números presentats per JxCat i ha criticat la falta d'inversió social.

Summary: Girona aprova els pressupostos del 2020 amb els vots de JxCat i Guanyem Girona


Els Mossos d'Esquadra busquen un jove de 28 anys que aquest diumenge va desaparèixer a Vilobí d'Onyar (Selva). En el moment de la desaparició, el noi, Adama Saho, vestia una camisa i un pantaló fosc. La policia ha difós la seva fotografia a través de les xarxes socials i demana col·laboració ciutadana per trobar-lo. A l'escrit, alerten que el noi es pot desorientar fàcilment.

Summary: Busquen un noi de 28 anys desaparegut des de diumenge a Vilobí d'Onyar


Primer dia per tothom: pels dos alumnes que aquest dimarts han començat a la llar d’infants rural l’Esqueix de Monistrol de Calders (Moianès), però també per la seva educadora, l’Iris. El nou espai és un mòdul prefabricat que ja hi havia instal·lat a l’interior de l’escola i que fins ara tenia altres usos, però que aquest curs ha pres forma de llar d’infants, amb taules i cadires per a nens i nenes d’un i dos anys i un reguitzell de joguines, pilotes i contes. Per primera vegada a Monistrol, tots els infants del municipi -des de la llar fins a sisè de Primària- compartiran espai. La iniciativa forma part d’una prova pilot de la Generalitat per unificar en un mateix indret tots els centres educatius del municipi i evitar trasllats innecessaris per a les famílies. L’escola, de 36 alumnes, incorpora aquest curs sis alumnes més d’un i dos anys. La directora de l’Escola l’Esqueix, Maite Juan, ha explicat a l’ACN que tot i que “no és fàcil” perquè no havien treballat anteriorment amb aquesta franja d’edat, volen que la integració sigui ràpida i aviat es converteixin “en un més de l’escola”.

Summary: Els nens i nenes de la llar d’infants rural de Monistrol de Calders comencen el curs compartint espai amb l’escola


El grup municipal del PSC i Cs presentaran al ple d'aquest divendres una proposició de reprovació de la gestió econòmica del govern presidit per Ada Colau, després d'una setmana de filtracions i d'afirmacions dels grups de l'oposició alertant de "retallades" per fer front a la caiguda d'ingressos de les arques del consistori. Així ho ha confirmat aquest dilluns el líder del PSC, Jaume Collboni i la cap de files de Cs, Carina Mejías. Ambdós han retret al govern de Colau la "falta de transparència", l'emissió de "missatges contradictoris" i l'ús d'eufemismes" com ara "reprogramacions". A més de la reprovació, els socialistes sol·licitaran al consell plenari la presentació d'un informe que clarifiqui quin és l'estat del pressupost en 15 dies i la formació taronja impulsarà la creació d'una comissió de seguiment per esclarir l'estat dels comptes.

Summary: PSC i Cs presenten una iniciativa per reprovar la gestió pressupostària del govern municipal d'Ada Colau al ple


El Govern català ha decidit aquest dimarts concedir la Medalla d’Or de la Generalitat de Catalunya a l'expresidenta Carme Forcadell, l'exdirector de l'Institut d’Estudis Autonòmics, expresident del Consell Assessor per a la Transició Nacional i excomissionat de la Transició Nacional, Carles Viver i Pi-Sunyer. Junt a ells, també rep la mateixa distinció l'empresa RCR Arquitectes. L'executiu català ha volgut atorgar la distinció a la presidenta del Parlament "per la seva destacada trajectòria en la defensa dels drets humans, el parlamentarisme i les llibertats fonamentals, així com el foment de la llengua i la igualtat efectiva de gènere".  De la mateixa manera, el Govern assegura que pretén "honorar un dels referents del dret i la magistratura del país i amb un clar prestigi internacional", i per això premia Viver i Pi-Sunyer. "Ha estat un jurista que ha ocupat posicions de màxima responsabilitat en l’àmbit de la justícia, i ha tingut un gran compromís amb la democràcia, els drets polítics, civils i socials, i les lleis, enteses com a eines de servei al ciutadà", assegura la portaveu del Govern, Elsa Artadi.  Finalment, l’executiu també ha volgut reconèixer l’estudi RCR Arquitectes com una empresa de referència de l’arquitectura catalana "amb projecció internacional i prestigi". "Amb l’impuls i el lideratge de Rafael Aranda, Carme Pigem i Ramon Vilalta, aquest estudi ha estat distingit pels principals guardons i reconeixements arquitectònics d’àmbit mundial i és considerat un dels agents pioners internacionalment", asseguren des de l'executiu.

Summary: El Govern atorga la Medalla d’Or de la Generalitat a Forcadell i Viver i Pi-Sunyer


Amnistia Internacional (AI) considera que bloquejos com el de l'Open Arms fan "pagar el preu" dels "errors" dels estats als immigrants i als equips de rescat. Segons l'ONG, les autoritats espanyoles reconeixen en l'ordre de retenció del vaixell els errors del sistema i destaquen com els estats mediterranis han actuat en violació de les lleis i les normes marítimes. Tanmateix, denuncien, impedir a l'Open Arms salpar en fa "pagar el preu" als sol·licitants d'asil. "Els líders europeus han d'actuar amb urgència per arreglar un sistema que dissuadeix els estats d'ajudar els refugiats en perill al mar", afirma AI. En una anàlisi publicada aquest divendres, 'A la deriva al Mediterrani', l'organització exposa que les ONG que han intervingut per "omplir el buit" dels governs "s'han vist rebutjades regularment" a l'hora de cercar un port on atracar, en especial a Itàlia i Malta. Com a cas recent cita el cas de les embarcacions de rescat del Sea-Watch i el Sea-Eye, que van ser a la deriva durant més de dues setmanes. "El vergonyós espectacle de vaixells de rescat sent bloquejats i dones, homes i infants al mar durant setmanes mentre els polítics competeixen per ser els més insensibles [...] no pot repetir-se", lamenta Matteo de Bellis, investigador d'AI. "Alguns governs europeus fins i tot els han impedit fer les seves activitats per salvar vides, a través d'investigacions criminals infundades i obstacles democràtics", recull l'anàlisi, afegint que l'últim exemple d'aquest tipus de traves és el de l'Open Arms a l'Estat. L'acord amb Líbia Amnistia denuncia que les mesures implementades pels governs europeus per bloquejar els creuaments al Mediterrani central, com ara reforçar la capacitat de la Guàrdia Costera de Líbia, s'han centrat a mantenir a les persones allunyades d'Europa "encara que Líbia no té capacitat per coordinar rescats". A més, recorden des de l'ONG, contravé el dret internacional, ja que a Líbia les persones rescatades estan "exposades a la tortura". El sistema de Dublín Per tot plegat, diu Amnistia, els governs europeus han d'acordar amb "urgència" una política de desembarcament "ràpida i que es pugui predir, de conformitat amb el dret internacional" i un sistema "just" per compartir la responsabilitat dels sol·licitants d'asil entre els països de la UE. El Consell Europeu, on seuen els caps d'estat i de govern de la UE quan es reuneixen a Brussel·les, no ha aconseguit arribar a un acord per reformar el sistema de Dublín, que determina que l'estat on desembarca el sol·licitant d'asil és qui s'ha de fer càrrec d'examinar-ne la petició. L'oposició d'alguns estats, que es neguen a assumir responsabilitats i acollir refugiats, ha impedit fins ara trobar una solució permanent a com s'ha de procedir davant del rescat de migrants al mar i la seva acollida.

Summary: Amnistia Internacional diu que bloquejos com el de l'Open Arms fan "pagar el preu dels errors dels estats" als migrants


El Ministeri de Cultura ha anunciat que no publicarà els resultats d'un estudi sobre llibres de text encarregat per l'equip anterior -encapçalat per l'aleshores ministre Íñigo Méndez de Vigo- perquè hi veu "manca de rigor". L'estudi es va encarregar el juliol de l'any passat, després d'una polèmica sobre suposat adoctrinament a les aules catalanes. Es basa en 127 manuals que es van triar "sense especificar cap criteri" i que són "només una petita part dels utilitzats a les Comunitats Autònomes". Cultura també denuncia que l'informe presenta "en moltes ocasions" informes "contradictoris" sobre un mateix llibre i que no s'especifica ni els autors de l'estudi ni quantes persones hi van participar. Per tot plegat, l'executiu estatal afirma que "no pot assumir-ne" els resultats i no els farà públics "com tampoc ho va fer el Ministeri anterior". L'informe en poder del Ministeri que ara ostenta el ministre Pedro Duque va estudiar 102 llibres de text de l'etapa obligatòria secundària, i posteriorment 25 més de primària i batxillerat. Són de Matemàtiques, Geografia i Història i Llengua Castellana i Literatura. A banda de les mancances ja especificades, també s'indica que no hi consta la metodologia, i que això fa impossible elaborar-ne un informe perquè les dades són "inexactes". També hi ha "errades, errors conceptuals o de comprensió, lectures parcials i valoracions subjectives, que li treuen qualsevol rigor científic". Finalment, a banda de descartar la publicació de l'estudi, el Ministeri subratlla que en cas que es constatés l'existència de llibres i materials escolars que contravinguessin la normativa, les comunitats autònomes tenen "marge d'actuació". També, "en última instància", el Ministeri té competència per demanar el compliment de dos requisits, "rigor científic i respecte als principis de la legalitat vigent".

Summary: El Ministeri de Cultura no publicarà un estudi sobre llibres de text demanat per l'executiu Rajoy per "manca de rigor"


El secretari general del Departament de Treball, Afers Socials i Famílies, Josep Ginesta, ha afirmat que "no ens consta" que el canvi de seu social de més de 1.500 empreses fora de Catalunya des de l'1-O hagi provocat cap pèrdua de llocs de treball en el mercat laboral català. En la valoració dels resultats de l’Enquesta de Població Activa (EPA) del tercer trimestre de 2017, Ginesta ha denunciat que "hi ha polítics que han pres decisions que poden tenir un impacte negatiu al mercat de treball de Catalunya", ja que han pres decisions que poden ocasionar "una percepció de Catalunya molt allunyada de la realitat", en relació a les càrregues policials de l'1-O o els decrets per facilitar el canvi de seu empresarial. Sobre les dades de l'EPA, el responsable de Treball ha celebrat que mostren "una recuperació rellevant de l'activitat, de l'ocupació i de l'atur". "Fins a l'1 d'octubre, Catalunya progressava adequadament" pel que fa a la situació del mercat laboral, ha afegit Ginesta. "En els dos anys de Govern, hem estat capaços de revertir en termes quantitatius l'atur en aquest país. No hi ha ocupació si no s'activa l'economia, si les empreses no confien en el país i si no s'apliquen unes polítiques que ho facin possible", ha sentenciat el secretari de Treball. Ginesta ha assenyalat que "aquest trimestre tenim una reducció quantitativa i qualitativa de l'atur, ja que es millora la taxa d'activitat, juntament amb la reducció de l'atur, fruit de la implementació de polítiques actives en els col·lectius que necessitaven una empenta per participar en el mercat de treball un altre cop". El responsable de Treball ha recordat que l'EPA del tercer trimestre deixat una població activa de 3,7 milions de persones a Catalunya i de 475.600 persones aturades. Segons l'EPA, el nombre de persones sense feina en el tercer trimestre d'aquest any es va situar en 475.600 persones, la xifra més baixa fins ara registrada des del quart trimestre del 2008. Amb aquesta xifra, el nombre de desocupats cau de 21.800 persones en relació amb el segon trimestre (un 4,38% menys) i de 76.900 persones en relació amb el mateix període de l'any passat (un 13,91% menys), segons les dades publicades aquest dijous per l'Enquesta de Població Activa (EPA). La taxa d'atur s'ha situat en xifres del quart trimestre del 2008 després de baixar fins al 12,54% (per sota de la taxa del segons trimestre, que va ser d'un 13,2%) i poc més de dos punts per sota que la registrada al setembre de l'any passat (14,63%). En el tercer trimestre, l'economia catalana ha creat 46.100 nous llocs de treball en relació amb el segon trimestre i 92.700 ocupats més que fa un any. Ginesta carrega contra la "irresponsabilitat" del govern espanyol Sobre la marxa d'empreses i la imatge exterior de Catalunya, Ginesta ha lamentat que "hi ha polítics irresponsables que han trucat empreses perquè  canviïn de seu" i ha recordat "l'episodi de SEAT de la setmana passada". Segons el secretari de Treball, això s'ha fet "per condicionar els esdeveniments polítics a Catalunya" i ha lamentat que "això podria tenir efectes sobre l'economia catalana". En aquest sentit, ha afirmat que "si alguna inversió decideix no venir a Catalunya, tinc clar qui seria el responsable".

Summary: Ginesta afirma que el trasllat de la seu social de 1.500 empreses fora de Catalunya no té efecte sobre l'ocupació


Una quinzena més d'exalumnes del Col·legi Claret diuen haver patit abusos en el marc de l'escola, segons publica Betevé. Són alumnes que s'haurien posat en contacte amb Pau Bosch, que també havia cursat estudis en aquesta escola i que va ser el primer que va destapar presumptes abusos al centre. Alguns dels testimonis parlen d'abusos que hauria perpetrat el mateix religiós del qual Bosch hauria estat víctima, el pare Francesc Figueres, però altres introdueixen un nou element al relat, ja que els abusos els hauria protagonitzat un exgconserge de l'escola. Algunes de les presumptes víctimes lamenten que l'escola era conscient del que passava, segons recull Betevé.

Summary: Una quinzena més d'exalumnes del Col·legi Claret diuen haver patit abusos, segons Betevé


La Guàrdia Civil ha condecorat aquest dimecres a títol pòstum a Juan Antonio Ramírez Sunyer, el magistrat del jutjat número 13 de Barcelona que va morir l'any passat i que va iniciar la investigació del procés. La vídua del jutge ha rebut el guardó durant l'acte de celebració de la patrona de la Guàrdia Civil que s'ha fet aquest dimecres a la comandància de Sant Andreu de la Barca. De Ramírez Sunyer, el cap de la Guàrdia Civil a Catalunya, Pedro Garrido, n'ha destacat "el seu elevat grau de compromís amb la justícia" i ha assegurat que "és un exemple a seguir" que no podran "desvirtuar" aquells que "van posar en dubte la seva professionalitat quan ja no es podia defensar". En el mateix acte també s'ha condecorat la Montserrat del Toro, la secretària judicial del 20-S i que va sortir d'Economia pel terrat de l'edifici.

Summary: La Guàrdia Civil condecora el jutge que va iniciar la investigació del procés i la lletrada del registre a Economia


El sindicat majoritari del sector de l'ensenyament, USTEC-STEs ha denunciat aquest primer dia de curs que la implantació del decret de plantilles, que permet perfilar els llocs de treball en funció de les necessitats pedagògiques dels centres educatius, ha propiciat males pràctiques i deixen a la ''voluntat de les direccions'' les substitucions. El sindicat també critica la cobertura de substitucions per entrevista, que s'ha estès a 4 de 10 serveis territorials, perquè suposa una assimilació de les ''pitjors pràctiques'' de l'empresa privada. Des d'USTEC-STEs es considera que calen 11.840 docents més per fer front a l'augment de matricula experimentat els darrers anys, i per tant, considera que l'augment d'enguany és insuficient.  El sindicat USTEC-STEs considera que la plantilla de docents a Catalunya, per superar les retallades i l'augment de matrícula hauria de sumar 2.900 docents a Primària amb 23 hores lectives, 3.150 a secundària amb 18 hores lectives, 100 d'adults, 500 de secundària per a coordinacions, 750 a primària per a suports i coordinacions, 4.100 que es van perdre amb la sisena hora i 350 docents que s'han deixat de cobrir per la reducció de dues hores lectives als majors de 55 anys. En total, el sindicat xifra en 11.850 es docents que caldria sumar al sistema. En un comunicat, USTEC-STEs critica també que el 32'13% del personal dels centres educatius són personal interí i substitut i creu que és insuficient la convocatòria de 300 places d'oposició que fa el Departament. El sindicat també ha criticat incidències en el sistema de nomenaments de mestres i professional els primers dies de setembre.  En aquest sentit, el sindicat critica el decret de plantilles i considera que els perfils professionals, amb 3.385 places perfilades, està assimilat ''males pràctiques'' a l'hora de buscar els substituts. Segons el sindicat, les substitucions per entrevistes que es van fer de forma pilot s'ha estès a 4 serveis territorials estan portant pràctiques pròpies de l'empresa privada com ara ''discriminació de dones embarassades o de persones amb malalties cròniques''.  Per aquests motius, USTEC-STEs demana que de cara als propers pressupostos s'augmenti la inversió en educació per al proper exercici per millorar la qualitat del servei, i recorda que la LEC marca una inversió del 6% del PIB, mentre que actualment s'arriba al 2,05%. El sindicat també demana al Departament que compleixi la promesa de no fer les revàlides que inclou la LOMCE, que defensi la immersió lingüística, que tingui en compte les propostes de la comunitat educativa per al Decret d'Educació Inclusiva, i que es tanqui el protocol d'agressions previst.  El sindicat ha anunciat algunes mobilitzacions per fer palesa la situació de disconformitat amb el Departament. La primera serà el 20 de setembre vinent, amb una concentració a la plaça Sant Jaume a la tarda.

Summary: USTEC-STEs denuncia que els perfils professionals potencien les males pràctiques en la cobertura de substitucions


El número sis de Junts per Catalunya (JxCAT) i conseller destituït pel govern espanyol, Josep Rull, ha lamentat que "molts presidents de comunitats autònomes continuen prioritzant els atacs contra Catalunya". A través de Twitter, Rull ha assegurat aquest dissabte que aquesta va ser "la raó bàsica" de la VI Conferència de Presidents que es va celebrar el 17 de gener del 2017. El conseller destituït ha dit irònicament que és "una bona manera de "defensar" els interessos dels seus". I ha adjuntat un link d'una notícia del diari digital 'El Confidencial' que assegura que el govern espanyol ha "incomplert tot el que es va pactar" en aquella trobada.

Summary: Rull critica que els presidents de diverses comunitats continuïn prioritzant els atacs a Catalunya


El primer dels judicis sobre el 'cas BPA' s'ha iniciat aquest dilluns a la sala Prada Casadet d'Andorra la Vella amb el debat de les primeres qüestions prèvies presentades. Les primeres dues, presentades per, Jesús Jiménez, l'advocat de l'exconseller delegat de l'entitat financera, Joan Pau Miquel Prats, tenen a veure amb la idoneïtat del procediment, ja que, consideren que el presumpte delicte de blanqueig de capitals per part de l'empresari valencià Rafael Pallardó, que hauria enviat a la Xina prop de 70 milions d'euros procedents de les activitats il·lícites de la trama Gao Ping, ja s'estava investigant amb anterioritat. Des de la fiscalia, però, asseguren que el judici vol resoldre si, com s'afirmava en la nota emesa pel FinCEN - la divisió de delictes financers del Departament del Tresor dels Estats Units- BPA actuava com a "organització criminal" que permetia i participava del suposat blanqueig.  El lletrat defensor, per la seva banda, ha insistit que no es pot jutjar aquesta presumpta estructura sense que hi hagi un delicte d'origen que, segons ell, ha de ser el de l'evasió fiscal. A més, ha defensat que Pallardó hauria d'haver estat citat en el judici com a acusat i no com a testimoni.

Summary: Arrenca el judici del 'cas BPA ' a Andorra amb el debat de les qüestions prèvies


Fins a sis dotacions dels Bombers de la Generalitat han treballat per apagar un incendi que s'ha declarat en una pila de palets situats a l'exterior d'un magatzem de fruita de Golmés (Pla d'Urgell). Segons informen els bombers, finalment han cremat entre 3.500 i 4.000 palets, a més de 50 dipòsits de plàstic d'un metre cúbic. En concret, el foc s'ha localitzat al carrer Escomellars de la localitat, a prop del camp de futbol. Els bombers han rebut l'avís de l'incendi quan passaven pocs minuts de la una del migdia. No hi ha cap estructura afectada ni danys personals. Això sí, el foc ha creat força expectació per l'espessa fumera negra que ha provocat. (En un primer moment la informació que Bombers tenia sobre aquest foc és que cremaven entre 700 i 800 palets i que s'hi havien desplaçat cinc dotacions. Finalment la quantitat ha estat superior i s'hi han desplaçat sis dotacions)

Summary: ACTUALIZACIÓ:Un incendi crema més de 3.500 palets a l'exterior d'un magatzem de fruita de Golmés


Viladecans (Baix Llobregat) exportarà la seva Xarxa d'Innovació Educativa (XIE) a les ciutats de Nantes (França), Tallinn (Estònia), Albergaria-a-velha (Portugal), Halmstad (Suècia) i Poznan (Polònia). A través del programa ON BOARD, finançat per la Unió Europea amb gairebé 600.000 euros, les cinc ciutats replicaran l'espai de col·laboració impulsat per l'Ajuntament de Viladecans on administració, docents, famílies, empreses i entitats locals interactuen i treballen per fomentar projectes innovadors als centres educatius. L'alcalde del municipi, Carles Ruiz, ha destacat que el fet que la UE hagi seleccionat la XIE per exportar-la a d'altres ciutats és un reconeixement a l'esforç col·lectiu que s'està fent per convertir Viladecans "en un gran espai educatiu".

Summary: Viladecans exportarà la seva Xarxa d'Innovació Educativa a cinc ciutats europees


El PPC ha deplorat la idea "esbojarrada" del Govern de celebrar una consulta sobre BCN World en considerar-la "poc pràctica". El dirigent popular Xavier Garcia Albiol ha lamentat aquest dijous que l'executiu català pretengui traslladar les seves responsabilitats a la ciutadania i ha anunciat diverses iniciatives parlamentàries per refermar el suport del seu grup al projecte. "Volem transmetre una imatge d'estabilitat als inversors", ha dit tot demanant a CDC, C's i el PSC que se sumin a aquestes accions. D'altra banda, ha celebrat que el vicepresident, Oriol Junqueras, hagi "vist la llum" en voler consultar tota Catalunya, i no sols el territori, en relació a la viabilitat del macroprojecte i confia que seguirà defensant aquest mateix criteri davant un hipotètic referèndum d'independència: "el que afecta una part afecta al tot", ha etzibat.  Garcia Albiol posa els onze diputats del PPC a disposició de qualsevol iniciativa parlamentària encaminada a garantir el projecte de BCN World. A parer seu, la "inestabilitat" del Govern està posant en risc una inversió de 3.000 milions d'euros, 10.000 llocs de treball i 12.000 places hoteleres. "No ho permetrem. Els onze diputats populars donarem suport a aquest projecte", ha asseverat en una atenció als mitjans, en què ha anunciat una interpel·lació sobre el tema per part del seu grup en la següent sessió plenària, prevista per a la setmana vinent. Posteriorment, el PPC presentarà una moció per refermar el suport al macroprojecte hoteler i d'oci. El líder popular vol que CDC, C's i el PSC s'hi sumin. Tot amb la voluntat de transmetre una imatge d'estabilitat als inversors, ha dit, a qui vol convèncer que Catalunya és "una terra fiable". Garcia Albiol considera que més enllà de les discrepàncies polítiques i ideològiques amb el Govern, ha de quedar palesa l'entesa i el suport mutu en un projecte de l'envergadura de BCN World, amb fortes conseqüències econòmiques per al territori. Així mateix, ha reivindicat l'arrencada "immediata" del projecte. Ha evitat pronunciar-se sobre si prefereix que hi albergui només hotels i instal·lacions familiars o bé casinos. En qualsevol cas, ha assegurat que promourà un turisme responsable a la zona. Consulta "esbojarrada" Garcia Albiol ha tirat d'ironia per valorar la proposta del Govern de realitzar una consulta sobre el projecte. La consulta en si creu que és "un disbarat" per "poc pràctica" i perquè permet a l'executiu espolsar-se les seves responsabilitats. D'altra banda, el dirigent popular ha celebrat que el vicepresident Junqueras "per fi hagi vist la llum" decidint consultar tota Catalunya, i no només Tarragona, perquè sempre les qüestions importants que afecten a una part tenen repercussió en el tot, ha argumentant.  Seguint aquesta lògica, ha dit que confia que el número dos del Govern veurà amb bons ulls que un hipotètic referèndum d'independència a Catalunya sigui obert al conjunt d'espanyols.

Summary: El PPC titlla la consulta sobre BCN World de "disbarat" i referma el seu suport al projecte


El Departament de Justícia ha informat que hi ha 20 interns que han donat positiu per coronavirus, així com 34 funcionaris. Entre els presos, hi ha 15 ingressats a l'Hospital Penitenciari de Terrassa i dos més en hospitals de la xarxa pública de salut. Tres dels 20 casos ja han estat donats d'alta. 31 més estan en estudi. Per precaució, estan confinats els mòduls 4 i 5 i la infermeria de Brians 1, els mòduls 4 i el semiobert de Quatre Camins i la unitat de salut mental de Brians 2. Justícia ha comprat 230 telèfons mòbils per fer videoconferències des de tots els equipaments penitenciaris i de justícia juvenil, ja que estan restringides les visites presencials. També s'han doblat el nombre de trucades autoritzades. Les presons estan portant a terme aquests dies diverses activitats solidàries per agrair la tasca dels professionals sanitaris en la lluita contra el coronavirus i per donar suport als malalts, com ara cartes, cançons i vídeos.

Summary: Es registren 54 positius a les presons entre interns i treballadors i hi ha 31 casos més en estudi


El vicepresident del Govern i conseller d’Economia i Hisenda, Oriol Junqueras, i la consellera de la Presidència i portaveu del Govern, Neus Munté, han presidit aquest divendres la reunió de la comissió de seguiment de la resolució del Parlament sobre la situació d’emergència social i reactivació econòmica. Es tracta de la tercera reunió des de l'aprovació de la resolució però la primera després de l’aprovació dels pressupostos del 2017, que permeten destinar 1.355 milions d’euros més per despesa social, 1.170 milions que ja estaven previstos en el projecte i 185 milions addicionals que s’han afegit durant el tràmit parlamentari gràcies a l’augment de l’objectiu de dèficit. Així, amb l’aprovació de la Llei de pressupostos i la seva llei d’acompanyament el passat 28 de març, el Govern assegura que disposa d’un pressupost i un marc normatiu per "seguir avançant" en el compliment de la resolució sobre la lluita contra la pobresa. Aquesta trobada s’ha celebrat al Palau de la Generalitat i ha comptat amb la participació de les entitats socials, sindicals, professionals del sector i entitats municipalistes i dels grups parlamentaris que formen part de la Comissió de Seguiment, així com de representants dels Departaments del Govern amb competències en la lluita contra la pobresa.  En el transcurs de la comissió de seguiment s'han destacat les principals properes fites que es podran assolir gràcies a l’aprovació dels pressupostos per part del Govern. Sobre les mesures destinades a garantir els drets dels infants i els adolescents es desplegarà conjuntament amb els ens locals el nou model de Servei d’Intervenció Socioeducativa per a infants i adolescents en situació de risc i les seves famílies. Així, segons apunta el Govern, es crearan 300 noves places en centres d’acollida i residencials per a infants i adolescents en risc social i joves extutelats i es destinaran 6,5 milions d'euros més per als Equips d’Atenció a la Infància i l’Adolescència i 3,1 milions per prestacions econòmiques per a l’acolliment d’infants en risc social. Pel que fa a les beques menjador, se superaran les 101.000 durant el curs 2016-2017. També es destinaran 1,6 milions d'euros per a nous serveis d’atenció a les famílies i d’atenció a la violència masclista i pel que fa a la Renda Mínima d'inserció 115 milions d'euros més per a ajuts econòmics i per polítiques d’inserció. En l'àmbit de l'habitatge, destaquen els 109 milions que s'han destinat el 2016 a polítiques socials d'habitage per a la protecció dels col·lectius especialment vulnerables, 25 més que l'any anterior. En referència al dret de tanteig i retracte s'ha posat de relleu que, en un any i mig de funcionament, s’ha ampliat el parc públic d’habitatge social en 460 habitatges adquirits per aquesta via. També han passat de 570 a 745 les adjudicacions a través de les meses d’emergències, un increment que constata la voluntat de potenciar aquest instrument d’actuació. El 2017 es destinarà una partida específica a projectes de suport als barris.   Pel que fa a l'atenció a les persones sense sostre, s'ha destacat la posada en marxa en diferents territoris d’una experiència pilot basada en el model del Housing first. Així mateix, també es destinaran 10 milions d'euros per fer front a la lluita contra la pobresa energètica, i en l'àmbit de la dependència, s'ha posat l'accent en la promoció de la creació de l’Agència Catalana de Protecció Social i hi haurà un augment del 16,5% de les persones beneficiàries del sistema català d’autonomia i atenció a la dependència; més recursos per serveis d’atenció domiciliària prestats pels ens locals i per nous centres residencials i diürns d’atenció a persones amb discapacitat i gent gran oberts el 2016, per a noves places residencials i diürnes d’atenció a gent gran, persones amb discapacitat i persones amb malaltia mental; per a l’augment de places en l’àmbit d’atenció a la dependència i per inversions en l’àmbit d’atenció a la dependència.   Es preveuen millores pel transport escolar, ja que es preveu tancar el curs 2016-2017 amb 15.800 ajuts per al transport escolar no obligatori i pel que fa a l'ensenyament s'ha destacat també la propera aprovació del Decret de l’atenció educativa a l’alumnat en el marc d’un sistema educatiu inclusiu, que s’està tramitant al Govern i els 187 docents més per a l’escola inclusiva al curs 2017-18.   En l'àmbit de les polítiques d’ocupació, els nous pressupostos impliquen 76,9 milions d'euros més per programes d’ocupabilitat que suposen un augment del 56% i més recursos per Centres Especials de Treball, que ha de permetre arribar als 15.000 treballadors. També es vol assolir la xifra de 68.000 joves participants en el Programa de Garantia Juvenil.   Sobre els objectius en salut, cal destacar l'aprovació del Pla Nacional d’Urgències que definirà el temps màxim que un usuari pot estar físicament a les urgències i la presentació del Pla Estratègic d’Atenció Primària i Comunitària. I, finalment, pel que fa a mesures financeres i fiscals, destaquen els 700 milions d'euros de finançament per a empreses mitjançant préstecs, avals i capital risc, per part de l’ICF, l'aprovació de noves figures de fiscalitat mediambiental, així com la modificació en l’impost sobre estades en establiments turístics per lluitar contra el frau fiscal; continuar l’elaboració de la normativa fiscal relativa a la nova hisenda catalana, amb especial referència a la lluita contra el frau fiscal.   Sobre tots aquests punts que el Govern es proposa assolir gràcies a l'aprovació dels pressupostos per al 2017, el vicepresident, Oriol Junqueras, ha volgut destacar que "s’evidencia la voluntat del Govern de posar els màxims recursos possibles al servei de la lluita contra la pobresa". Per la seva part, la consellera Munté ha agraït les intervencions i ha destacat "la importància de la comissió de seguiment i de l'intercanvi d'opinions".

Summary: El Govern "avança" en el compliment de la resolució contra la pobresa amb l'aprovació dels pressupostos del 2017


El recentment nomenat director dels centres territorials de RTVE, Ignacio Marimón, ha dimitit del càrrec només sis dies després d'haver estat nomenat. Marimón ja va ocupar el càrrec després de la dimissió de la seva antecessora, Cristina Ortiz. En una carta de renúncia, ha explicat que el projecte proposat "no coincideix amb el seu concepte de ràdio televisió pública". Fins al ocupar el nou càrrec, dirigia l'àrea d'esports de RNE al País Valencià i presidia el consell d'informatius de l'emissora

Summary: El director dels centres territorials de RTVE plega sis dies després d'haver estat nomenat


Aquest dijous a la tarda han seguit les declaracions dels encausats pel tall de l'AP-7 a Salt (Gironès) entre el 12 i el 13 de novembre de 2019, dins de l'acció convocada per Tsunami Democràtic. Avui han comparegut set encausats pel tall, tot i que cinc d'ells s'han acollit al seu dret a no declarar. Els dos restants que sí que ho han fet ha estat només per respondre les preguntes de la seva defensa. Segons ha detallat l'advocada d'alguns dels encausats, Montse Vinyets, "les fotografies aportades per la policia no es corresponien" i per això "han negat ser ells" els que estaven a la mobilització. Per altra banda, hi ha quatre investigats més que han demanat aplaçar la seva declaració per motius de la pandèmia. Set persones més han comparegut aquest dijous a la tarda davant del jutjat d'instrucció número 3 de Girona per respondre la seva vinculació amb el tall de l'AP-7 a Salt (Gironès) durant els dies 12 i 13 de novembre de 2019. El tall formava part de l'acció iniciada per Tsunami Democràtic el matí de l'11 de novembre a la Jonquera (Alt Empordà). La causa està oberta per desordres públics i si aquest dimecres hi havia dotze citats, aquest dijous n'hi havia dotze més. Quatre d'ells, però, han demanat aplaçar la seva declaració a causa de la pandèmia. De fet, aquest dijous només han comparegut set persones que han anat passat un per un davant del magistrat a partir de les cinc de la tarda. De tots ells, només dos han declarat a les preguntes de la defensa. L'advocada d'alguns dels encausats, Montse Vinyets, ha detallat que els dos investigats "han negat ser ells" les persones que apareixien en les imatges que hi ha en l'atestat policial. Vinyets ha remarcat que "les fotografies aportades per la policia no es corresponien" amb la seva identitat i per això han afirmat que no eren els responsables del tall. Aquest divendres al matí el jutjat de primera instància número 4 de Figueres ha citat a declarar els primers encausats pel tall que es va produir a la Jonquera. En aquest cas s'investiga 196 persones per aquesta mobilització. L'acció va començar el dilluns 11 de novembre de 2019 a primera hora del matí i va mantenir tallada l'autopista fins el dimarts 12 al migdia. Posteriorment es va traslladar a Salt, on els activistes van tornar a tallar l'AP-7 durant una nit i el dimecres 13 de novembre els Mossos d'Esquadra els van desallotjar. Davant d'aquesta nova jornada de declaracions, davant dels Jutjats de Girona s'han concentrat prop d'un centenar de persones en suport als encausats. En el moment de l'entrada de tots ells han aplaudit i han cridat "no esteu sols". A més, els concentrats han tallat el trànsit de l'Avinguda Ramon Folch, davant dels Jutjats durant dues hores aproximadament. Entre els concentrats hi havia diversos regidors a l'Ajuntament de Girona de JxCat, Guanyem Girona i ERC. També hi havia els diputats republicans al Congrés Montse Bassa i Joan Margall i el senador gironí Jordi Martí.

Summary: Segueixen les declaracions dels encausats pel tall de l'AP-7 a Salt durant l'acció del Tsunami Democràtic


El primer secretari del PSC, Miquel Iceta, ha deixat la porta oberta i no s'ha descartat com a ministre del futur govern de Pedro Sánchez. "Descartar-se és molt lleig. Els socialistes formem una pinya al voltant de Sánchez i la decisió final és del president del govern d'Espanya", ha reflexionat en veu alta Iceta. "Tots els socialistes estem a la seva disposició i ell segur que farà la millor elecció, la millor tria, d'un gabinet amb uns reptes molt importants i que estarà sotmès a una gran pressió", ha continuat el primer secretari del PSC, que ha ironitzat sobre el fet que ja li han atribuït fins a tres carteres diferents –entre les quals Interior- en diversos articles periodístics. "Jo no vull afegir ni un bri de pressió en aquest sentit i en aquests dies feliços de qualsevol inici de mandat", ha reblat Iceta, que ha assegurat que –tant si és ministre com si no- es deixarà "la pell" perquè la relació entre el Govern català i l'espanyol "sigui fructífera".

Summary: Iceta no es descarta com a ministre de Sánchez: "Tots els socialistes estem a la seva disposició"


L'equip de govern de Figueres ha tancat un acord per poder aprovar els pressupostos del 2018, cosa que permet a l'alcaldessa Marta Felip estalviar-se anar a una moció de confiança. Al ple extraordinari d'aquest vespre, el PDeCAT rebrà l'aval d'ERC i dels dos exregidors d'Unió per tirar endavant els comptes municipals. Tot i sumar 10 dels 21 vots, els pressupostos s'aprovaran perquè el regidor de Compromís, la del PPC i l'edil no adscrit Diego Borrego ja han anunciat que s'abstindrien. Els pressupostos per al 2018 pugen a 56,57 milions d'euros (MEUR), dels quals 5,2 es destinaran a inversions. Al costat de les obres del nou pavelló a l'Olivar Gran, l'alcaldessa ha destacat aquelles partides destinades a impulsar la cultura i la promoció turística a la ciutat. A més de les que ja s'havien anunciat, com la museïtzació de la Casa Natal de Salvador Dalí o la rehabilitació de l'antic Cinema La Vegas, l'acord per als pressupostos ha permès incorporar-ne una més: 200.000 euros que permetran comprar un pis on va viure el geni del surrealisme, amb l'objectiu de començar-hi a fer visites guiades.

Summary: Figueres tanca un acord per aprovar els pressupostos del 2018, que pugen a 56,57 MEUR i en destinen 5,2 a inversions


El magistrat instructor del Tribunal Suprem Pablo Llarena ha rebutjat la petició del conseller d'Interior destituït Joaquim Forn d'acumular a la causa la que instrueix a l'Audiència Nacional espanyola la magistrada Carmen Lamela on està investigat el major dels Mossos d'Esquadra Josep Lluís Trapero. El jutge considera que no concorren raons en aquest moment per estendre el procediment que s'instrueix al Suprem als que van prestar col·laboració a l'hora d'executar el pla estratègic de celebració del referèndum de l'1-O i la declaració unilateral d'independència, impulsat pels responsables polítics i socials, com serien els responsables dels Mossos dependents del conseller d'Interior. En la seva petició, Forn argumentava que la necessitat d'acumulació d'ambdós procediments era "catedralícia", ja que a la primera s'indaga en la suposada passivitat policial respecte als fets del 20 de setembre a la Conselleria d'Economia i en les votacions de l'1-O, i ell està encausat al Suprem per la mateixa suposada inacció policial. L'exconseller creu que hi ha una ruptura de la continència de la causa que li genera indefensió. El jutge Llarena explica que l'objecte d'investigació de la causa al Suprem és l'existència d'una "complexa i heterogènia" organització unida pel propòsit d'aconseguir la secessió de Catalunya i la seva proclamació com a república independent, alterant l'organització política de l'estat amb "clara contravenció" de l'ordre constitucional i estatutari. Recorda el magistrat que una extensió del procediment s'ha de limitar a supòsits en què s'apreciï "una connexió material inescindible" entre la intervenció atribuïble als investigats aforats (membres del Govern o integrants del Parlament català) i la que pogués residenciar-se a altres subjectes. Així, quan va ampliar la investigació el 24 de novembre, va expressar que el comportament que s'atribuïa als investigats permetia vincular la conducta desplegada pels membres de la Mesa del Parlament amb l'actuació que van observar els membres del Govern o els presidents d'Òmnium i l'ANC, als quals després es va afegir la presidenta de l'AMI. Es va entendre que només la intervenció coordinada de tots ells podia omplir el contingut de l'injust contemplat en el delicte de rebel·lió, assenyala Llarena, sense que pogués apreciar aquesta mateixa i indissoluble fusió respecte de les intervencions de moltes altres persones que poden haver col·laborat estretament amb els anteriors, en diferents nivells i esglaons de responsabilitat dins de la Generalitat. És a dir, "la inescindibilitat és predicable respecte de persones no aforades sense l'aportació de les quals no pot aconseguir-se el delicte plurisubjectiu que se sospita comès, però no és predicable de tots aquells altres subjectes la intervenció dels quals només ha afavorit, però no determina, la concurrència d'algun dels elements del fet delictiu". Per això, el jutge considera "exorbitant" l'extensió del procediment a qui va prestar la seva col·laboració amb el "pla estratègic ideat pels responsables polítics i socials", ja siguin responsables dels Mossos que depenien orgànicament i funcionalment del conseller d'Interior o altres partícips intervinents, com són, a la vista dels atestats policials ampliatoris aportats a la causa: els que van dissenyar i van proposar als polítics els passos per abordar la declaració d'independència; els redactors d'esborranys de textos legislatius que es van instrumentalitzar per a la declaració sobiranista; els màxims responsables de Diplocat; els que van organitzar la compra de material per celebrar el referèndum; els encarregats del Centre de Telecomunicacions i Tecnologies de la Informació de la Generalitat, que van confeccionar el cens; els que van disposar els llocs per votar; o els que van poder intervenir en la redacció del text constitucional que pretenia impulsar-se en l'etapa constituent o en desenvolupar una hisenda pròpia que permetés la recaptació de tots els tributs generats al territori. Molts d'aquests citats, com Santiago Vidal, Carles Viver i Pi-Sunyer, Lluís Salvadó o Josep Maria Jové, estan sent investigats pel Jutjat d'Instrucció número 13 de Barcelona. El jutge considera que no procedeix aquesta ampliació del procediment a aquests últims sense perjudici que el desenvolupament de les actuacions justifiqui més endavant fer-ho, per raons que avui no es constaten. Llarena tampoc comparteix que la disgregació afecti el dret de defensa de Forn, ja que pot interessar que el que s'acordi en altres procediments es repliqui en la causa que se segueix en el Suprem.

Summary: Llarena rebutja unir al Suprem la causa contra Trapero oberta a l'Audiència Nacional


Els cupaires reclamen un sou mínim de 1.200 euros per als treballadors d'aquests centres  ACN Barcelona.-La CUP proposa que el Parlament insti el Govern a fer els canvis normatius necessaris per fer possible la transferència de la competència de residències als ens locals. Es tracta d'una de les propostes de resolució que els cupaires han presentat en el marc del ple monogràfic sobre la situació de les residències de gent gran durant la covid-19. Els diputats de la CUP també reclamen que els treballadors d'aquests centres cobrin 1.200 euros bruts al mes en catorze pagues i "internalitzar la gestió de la totes les residències de gent gran i centres residencials per a persones amb discapacitat de titularitat pública".  Fins que no es faci efectiva la internacionalització de la gestió de les residències, la CUP reclama que els plecs per la gestió privada incorporin com a clàusula les ràtios mínimes, un sou mínim de 1.200 euros i l'assistència sanitària mínima, entre altres requisits. Una altra proposta de resolució de la CUP proposa "no cobrir les vacants existents a aquests centres fins que es pugui garantir que davant un increment de positius de covid-19 o un rebrot tenen espais adequats per fer aïllaments". Pel que fa a les ràtios, volen augmentar-les i que l'any 2021 sigui d'una gericultora per a cada quatre residents. Així mateix, reclamen la supressió dels equips d'atenció residencial a càrrec d'empreses privades i que "tota l'atenció sanitària es dugui a terme pel sistema sanitari públic, garantint així un servei mèdic i d'infermeria les 24 hores al dia". Els cupaires plantegen un pla de construcció urgent de residències de gent gran públiques per acabar amb la llista d'espera en menys de 4 anys. I incrementar el número d'inspectors fins a garantir dues visites anuals a tots els centres.

Summary: La CUP proposa que el Govern traspassi les residències als municipis i "internalitzar-ne" la gestió


L'ANC ha convocat concentracions contra els pactes del 155 coincidint amb la crisi entre ERC i JXCat per l'acord entre els postconvergents i PSC a la Diputació de Barcelona. A través del seu compte de Twitter, l'entitat difon una campanya contra els pactes i contra facilitar investidures del 155 i insta els ciutadans a "denunciar-ho" al carrer. Concretament convoca una concentració per a demà dimecres a les 19 hores davant la seu d'ERC a Barcelona, al carrer Calàbria, i dijous davant la Diputació de Barcelona, a la Rambla Catalunya, el dia que es constitueix aquest òrgan supramunicipal.  En les darreres hores, ERC ha ofert a JxCat la presidència de la Diputació si trenca l'acord amb el PSC però els postconvergents insisteixen que cal revertir tots els pactes municipals en què ERC ha desbancat JxCat tot i ser la força més votada.

Summary: L'ANC convoca concentracions contra els pactes del 155 coincidint amb la crisi per la Diputació de Barcelona


Aquest cap de setmana va assenyalar que aquest dilluns volia tornar a treballar com a "ministre de la nova República" ACN Barcelona.-El conseller de Territori Josep Rull s'ha dirigit aquest dilluns al matí al seu despatx del Departament i ha penjat una fotografia en el seu perfil de Twitter en el què ha escrit: "Exercint les responsabilitats que ens ha encomanat el poble de Catalunya". Es tracta del primer membre del Govern que ha fet explícita la seva tornada a la feina tot i l'entrada en vigor de l'article 155 divendres passat, que va comportar la destitució del Govern, inclosos el president Carles Puigdemont i els consellers. Rull apareix amb 'El Punt Avui' sobre la taula, que titula en portada "A la feina". Aquest cap de setmana, el conseller ja va deixar clar que seva "voluntat" aquest dilluns era tornar a la feina com a "conseller de la Generalitat" sinó com a "ministre de la nova República". A més, ahir va participar en un acte de commemoració del centenari de l'arribada del tren a Sant Cugat del Vallès, juntament amb l'alcaldessa de la ciutat, Mercè Conesa. La seva presència no estava anunciada prèviament i va ser rebuda amb crits de 'Visca la República'. El conseller de Territori ha marxat de la seu del Departament a les 10.00 hores. A la sortida, ha declarat als mitjans de comunicació: "He vingut al despatx a fer la tasca que ens ha encomanat el poble de Catalunya. A partir d'ara continuaré amb la meva agenda al llarg del dia d'avui". Al cap de pocs minuts, ha publicat a Twitter que es dirigia al Comitè Nacional del Partit Demòcrata. "Continuem amb l'agenda prevista #Seguim", ha afegit en aquesta xarxa social. D'altra banda, a Ensenyament, hi ha una patrulla dels Mossos d'Esquadra a la porta i han arribat secretari general, Lluís Baulenas, el secretari de Polítiques Educatives, Joan Mateo, i el director general de Professorat, Ignasi Garcia Plata. A Salut també s'han vist alts càrrecs com el subdirector del Servei Català de la Salut (CatSalut), Josep Maria Argimon, o la directora general de Planificació en Salut, Pilar Magrinyà. A aquest departament també hi ha una patrulla dels Mossos a la porta, de la mateixa manera que a Justícia. Mentrestant, una patrulla de Mossos d'Esquadra fa guàrdia a pocs metres de la porta de la seu de la conselleria de Treball, Afers Socials i Famílies al Passeig de Taulat de Barcelona des de dos quarts de vuit del matí d'aquest dilluns. A aquella hora, dos agents han entrat a l'edifici al qual només hi han estat un parell de minuts. Des d'aleshores un cotxe de Mossos està estacionat a proximitat de l'entrada del departament. A la conselleria hi ha arribat el secretari general del departament, Josep Ginesta, minuts abans de dos quarts de nou del matí.

Summary: ACTUALIZACIÓ:Rull arriba al seu despatx i defensa: "Exercint les responsabilitats que ens ha encomanat el poble de Catalunya"


Echenique critica la “impunitat” en els presumptes casos de corrupció que afecten Convergència i diu que "no hauria d'existir" ACN Madrid.-El secretari d’Organització de Podem, Pablo Echenique, ha afirmat aquest dilluns que respecta però no comparteix el contingut de la sentència sobre el 9-N, que condemna l'expresident de la Generalitat Artur Mas a 2 anys d'inhabilitació; l'exvicepresidenta del Govern i exconsellera de Governació, Joana Ortega, a 1 any i 9 mesos i a l'exconsellera d'Ensenyament Irene Rigau a un any i mig. En aquest sentit, Echenique ha deixat clar en roda de premsa que la seva formació no està d’acord en què “posar les urnes sigui un delicte” i ha afegit que la “impunitat” pels presumptes casos de corrupció que afecten l’antiga CDC i esquitxen l’expresident de la Generalitat “no hauria d’existir”. Per aquest motiu, el secretari d’Organització de Podem s’ha mostrat confiat que el judici del cas Pretòria arribi “a bon port” i “depurant les responsabilitats que hi ha hagut per l’alt nivell de corrupció en què ha participat aquest partit però no ens sembla que posar urnes sigui delictiu”, ha reiterat.

Summary: Podem respecta la sentència del 9-N però no la comparteix i creu que posar les urnes “no ha de ser un delicte”